Den 20-årige ejer af slikbutikken ”Thy Slik” i Thisted er torsdag aften blevet varetægtsfængslet i fire uger efter et grundlovsforhør ved Retten i Holstebro. Ejeren er sigtet for selv at have påsat den brand, der førte til eksplosionen i slikbutikken natten til torsdag. Det fortæller forsvarer og anklager i sagen til TV MIDTVEST. Sagen er kæret til Landsretten. Ejeren nægter sig skyldig. Ejeren blev anholdt klokken 04.00 torsdag morgen og sigtet for brandstiftelse. Nu er han altså varetægtsfængslet i sagen. Alt inventar blæst ud Klokken 00.42 fik Midt- og Vestjyllands Politi meldingen om eksplosion og brand i slikbutikken ”Thy Slik”. Da de kom frem til stedet, var butikken fyldt med flammer. Branden blev efterfølgende slukket, og området omkring blev afspærret på grund af nedstyrtningsfare. Eksplosionen fra slikbutikken var så kraftig, at alt inventar i butikken blev blæst ud på gaden, og flere alarmer i nabobutikkerne gik i gang. - Som at se en krigszone Bent Sørensen er indehaveren af Tøjeksperten i Thisted, der ligger ved siden af slikbutikken. Han blev gjort opmærksom på situationen, da alarmen i hans butik lød klokken 00.42. Han troede, at det var indbrudstyve, men i stedet var det eksplosionen fra slikbutikken, der havde sat gang i alarmen. - Det var faktisk som at se en krigszone. Alt var kaos, siger Bent Sørensen. - Jeg blev rigtig nervøs for, at min butik var blevet skadet af røg, eller at vinduerne var blevet smadret. Det var de heldigvis ikke, selvom vi ligger tre meter derfra. Tøjeksperten i Thisted måtte efter eksplosionen holde lukket i dag.

Opsummering:
Den 20-årige ejer af slikbutikken Thy Slik er mistænkt for at have tændt ild på sin egen butik